钦定古今图书集成/明伦汇编/家范典/第099卷 > 仪礼 > 《丧服》
## 钦定古今图书集成/明伦汇编/家范典/第099卷 > 仪礼 > 《丧服》

丈夫妇人为宗子、宗子之母、妻。

〈注〉妇人女子子在室及嫁归宗者也。宗子继别之后，百世不迁，所谓“大宗也。”〈疏〉释曰：此与大宗同宗亲，如寄公为所寓，故次在此。言“丈夫妇人”者，谓同宗男子女子皆为大宗子，并宗子母妻齐衰三月也。释曰：此经为宗子，谓与大宗别高祖之人皆

服三月也，案斩章女子子在室，及女反在父室者，又不扙章中归宗妇人为当家小宗亲者期，为大宗疏者三月也。云“宗子继别之后” 者，案《丧服小记》及《大传》云“继别为大宗” ，又云“有五世则迁之宗，小宗有四” 是也。“有百世不迁之宗，继别为大宗” 是也。云“所谓大宗也” 者，即上文“大宗者尊之统” 是也。

《传》曰：“何以服齐衰三月也？尊祖也。”尊祖故敬宗，敬宗
者，尊祖之义也。宗子之母在，则不为宗子之妻服也。

〈疏〉释曰：传以丈夫、妇人与宗子服绝而越大功，小功与曾祖同，怪其大重，故问比例，何以服齐衰三月。云“尊祖也”至“之义也”，答辞也。祖谓别子为祖，百世不迁之祖。当祭之日，同宗皆来陪位及助祭，故云尊祖也。云“尊祖故敬宗”者，是百世不迁之宗。大宗者，尊之统，故同宗敬之。云“敬宗者，尊祖之义也”者，以宗子奉事别子之祖，是尊祖之义也。“宗子之母在，则不为宗子之妻服也”者，谓宗子父已卒，宗子主其祭。《王制》云：“八十齐衰之事不与。”则母七十亦不与。今宗子母在末年，七十，母自与祭，母死，宗人为之服。宗子母七十已上，则宗子妻得与祭，宗人乃为宗子妻服，故云然也。必为宗子母、妻服者，以宗子燕食族人于堂，其母妻亦燕食族人之妇于房，皆序以昭穆，故族人为之服也。

又

大夫为宗子。

〈疏〉释曰：大夫尊，降旁亲皆一等，尊祖故敬宗，是以大夫虽尊不降，宗子为之三月。宗子既不降，母、妻不降可知。

《传》曰：“何以服齐衰三月也？大夫不敢降其宗也。”

〈疏〉释曰：以大夫于馀亲皆降，独不降宗子，故并服而问。答云“不敢降其宗也”者，于馀亲则降也。

又

族曾祖父母，族《祖父母》，族父母，族“昆弟。”

〈注〉“族曾祖父”者，曾祖昆弟之亲也；“族祖父”者，亦高祖之孙，则高祖有服明矣。〈疏〉释曰：此即《礼记大传》云“四世而缌，服之穷也”，名为四缌麻者也。云“族曾祖父母”者，己之曾祖亲兄弟也。云“族祖父母”者，己之祖父、从父昆弟也。云“族父母”者，己之父、从祖昆弟也。云“族昆弟”者，己之三从兄弟，皆名为族族，属也。骨肉相连属，以其亲尽，恐相疏，故以族言之耳。云“祖父之从父昆弟之亲”者，欲推出高祖有服之意也。以己之祖父与族祖父相与为从昆弟，族祖父与己之祖俱是高祖之孙，此四缌麻又与己同，出高祖已上至高祖为四世，旁亦四世，旁四世既有服，于高祖有服明矣。郑言此者，旧有人解，见《齐衰三月章》，直见曾祖父母，不言高祖，以为无服，故郑从下乡上推之，高祖有服可知。上章不言者，郑彼注高祖皆有小功之差，服同，故举一以见二也。然则又云“族祖父”者，郑意以“族祖父”者上连祖父之从父昆弟为义句也，故下亦“高祖之孙”也，明己之祖父即高祖之正孙，族祖父高祖之旁孙也。

又

为人后者，为其父母报。《传》曰：“何以期也？不贰斩也。何
以不贰斩也？特重于大宗者，降其小宗也。为人后者
孰后？后大宗也。曷为后大宗？大宗者，尊之统也。尊者
尊统上，卑者尊统下。大宗者，尊之统也。大宗者，收族
者也，不可以绝。故族人以支子后大宗也，适人不得
后大宗。”

〈疏〉释曰：问者，本生父母应斩及三年，今乃不杖期，故问比例也。云“不贰斩也”者，答辞又不贰斩者，特重于大宗者，降其小宗，此解不贰斩之意也。此问答虽兼母，专据父，故答以斩而言。案《丧服小记》云：“别子为祖，继别为大宗。”谓若鲁桓公适夫人文姜，生太子，名同，后为君。次子庆父、叔牙、季友，此三子谓之别子。别子者，皆以臣道事君，无兄弟相宗之法，与太子有别，又与后世为始，故称别子也。大宗有一，小宗有四。大宗一者，别子之子适者为诸弟来宗之，即谓之大宗。自此以下，适适相承，谓之百世不迁之宗。五服之内亲者，月筭如邦人，五服之外皆来宗之，为之齐衰，《齐衰三月章》，为宗子之母妻是也。小宗有四者，谓大宗之后生者，谓别子之弟。《小记》注云：别子之世，长子兄弟宗之。第二已下长者，亲弟来宗之，为继祢小宗。更一世长者，非直亲兄弟，又从父昆弟亦来宗之，为继祖小宗。更一世长者，非直亲昆弟、从父昆弟，又有从祖昆弟来宗之，为继曾祖小宗。更一世长者，非直有亲昆弟，从父昆弟、从祖昆弟来宗之，又有从曾祖昆弟来宗之，为继高祖小宗也。更一世绝服，不服来事，以彼自是五服内继高祖已下者也。四者皆是小宗，则家家皆有兄弟相事，长者之小宗。虽家家尽有小宗，仍世事继高祖已下之小宗也。是以《上传》云“有馀则归之宗”，亦谓当家之长为小宗者也。云“为

“人后者孰后？后大宗也” 者，此问小宗大宗二者与？何者为后？后大宗也。案何休云：“小宗无后当绝。” 与此义同也。又云：“后大宗者，降其小宗。” 此则继为人后为父母，父母尚降，明馀皆降也。故《大功章》云：“为人后者，为其昆弟。” 是降小宗之类也。云“曷为后大宗，大宗者，尊之统” 者，此问必后大宗何意也？明宗子尊，统领族人，是以书传云：“宗子燕族人于堂，宗妇燕族人于房，序之以昭穆。” 既有族食族燕齿序族人之事，是以须后不可绝也，故云尊之统也。云“禽兽已下” 者，因上尊宗子，遂广申尊祖宗子之事也。云“禽兽知母不知父” 者，《尔雅》云：“两足而羽谓之禽，四足而毛谓之兽。” 彼对文而言之也。若散文言之，兽亦名禽，禽兽所生，唯知随母，不知随父，是知母不知父。云“野人曰父母，何筭焉” 者，野人谓若《论语》郑注云野人粗略，与都邑之士相对，亦谓国外为野人。野人稍远政化，都邑之士为近政化。《周礼》云“野自六尺之类” 者，不知分别父母尊卑也。云“都邑之士，则知尊祢” 者，士下对野人，上对大夫，则此士所谓在朝之士，并在城郭士民知义礼者，总谓之为士也。云“大夫及学士，则知尊祖” 者，此学士谓乡庠序及国之大学、小学之学士。文王之世子亦云学士，虽未有官爵，以其习知四术，闲之六艺，知祖义父仁之礼，故敬父遂尊祖，得与大夫之贵同也。诸侯及其大祖，天子及其始祖，皆是爵尊者，其德所及远之义也。云“大宗收族” 已下，谓论大宗立后之意也。云“适子不得后大宗者，以其自当主家事，并承重祭祀之事故也。” 释曰：都邑之士者，对天子诸侯曰国采地大夫曰都邑，故《周礼》载师有家邑小都、大都。《春秋左氏》诸侯下大夫采地，亦云“邑曰筑，都曰城” ，散文。天子已下，皆名都邑。都邑之内者，其民近政化。若然，天子诸侯施政化民，无以远近为异，但近者易化，远者难感。故民近政化者，识深则知尊父，远政化者，识浅不知父母，有尊卑之别也。“大祖始封之君” 者，案《周礼典命》云：“三公八命，卿六命，大夫四命，其爵皆加一等。” 加一等者，三公为上公九命，卿为牧，为侯伯七命，大夫为子男五命。此皆为大祖，后世不毁其庙。若鲁之周公、齐之太公、卫之康叔、郑之桓公之类，皆是大祖者也。云“始祖感神灵而生，若后稷、契也。” 自，由也。及始祖所由出，谓祭天者，谓祭所感帝，还以始祖配之。案《大传》云：“王者禘其祖之所自出，以其祖配之。” 是后稷感东方青帝灵威仰所生，契感北方黑帝叶光纪所生。《易纬》云：“三王之郊，一用夏正。” 《郊特牲》云：“兆日于南郊，就阳位。” 则王者建寅之月，祀所感帝于南郊，还以感生祖配祭。周以后稷，殷以契配之，故郑云“谓祖配祭天也。” 又郑注《大传》云：“王者之先祖，皆感太微五帝之精以生。” 则不止后稷与契而已。但后稷感青帝所生，即生民。《诗》云“履帝武敏歆” ，据郑义，帝喾后世妃姜嫄，履青帝大人迹而生后稷。殷之先母有娀氏之女简狄吞燕卵而生契。此二者文著，故郑据而言之，其实帝王皆有所感而生也。云“上犹远也，下犹近也” 者，天子始祖，诸侯及大祖，并于亲庙外祭之，是尊统远；大夫三庙，适士二庙，中下士一庙，是卑者尊统近也。若然，此论大宗子而言天子诸侯大夫、士之等者，欲见大宗子统领百世而不迁，又上祭别祖于大祖而不易，亦是尊统远小。宗子唯统五服之内，是尊统近，故传言“尊统远近” ，而云大宗者，尊之统也。又云“大宗者收族” ，是大宗统远之事也。引《大传》者，案彼称姓，谓正姓，若殷子、周姬之类。“缀之以食” 者，以食礼相连缀，使不相疏，若宗子与族人行族食、族燕者也。云“百世婚姻，不通，周道然” 者，对殷道则不然，谓殷家不系之以正姓，但五世绝服以后，庶姓别于上，而戚单于下下，婚姻通也。引之者，证周之大宗子统领族人，序以昭穆，百世不乱之事也。